વિનોદ-દિનેશ યુવાન હતા અને યુવાન-દિલો જલદીથી મિત્રતાને તાંતણે બંધાઈ જાય છે. આ દુકાન પરની મુલાકાત પછી બંનેએ મિત્રતાની ગાંઠ મજબૂત કરી. દર રવિવારે એકબીજાના ઘરની મુલાકાતો, સહભોજન કે સાથે ફરવા જવાના કે પિક્ચર જોવાના કાર્યક્રમોથી બંનેની પત્નીઓ અને બાળકોએ એમના પતિદેવોની મિત્રતાને ઘનિષ્ઠ કરી દીધી. દિનેશની પત્ની જયા અને એની બાળકી વિનોદની પત્ની રમા અને એના નાનકડા પુત્ર સાથે ખૂબખૂબ હળીમળી ગયાં. એ પછી બંને મિત્રો માલના વેચાણ માટે બહારગામ જવાનો કાર્યક્રમ લગભગ સાથે જ ગોઠવતા. આ કાર્યક્રમને ભાગરૂપે આજે બંને દ્વારકા નગરીમાં સાથે થઈ ગયા હતા. અહીં અવાર-નવાર આવવાનું થતું હોવાથી એમના રાતવાસાની હોટલ અને જમવાની લોજ નિશ્ચિત હતાં.